b'\n_START_ARTICLE_\nGlavna cesta\n_START_PARAGRAPH_\nGlavne ceste v Sloveniji so namenjene prometnemu povezovanju med pomembnej\xc5\xa1imi sredi\xc5\xa1\xc4\x8di regionalnega pomena; navezujejo se na ceste enake ali vi\xc5\xa1je kategorije v dr\xc5\xbeavi in na cestne sisteme sosednjih dr\xc5\xbeav; njihov sestavni del so tudi posebni priklju\xc4\x8dki nanje, \xc4\x8de so zgrajeni (Zakon o cestah). Glavna cesta ima v prostoru funkcijo tako daljinske kot povezovalne ceste.\n_START_SECTION_\nZgodovina\n_START_PARAGRAPH_\nKategorizacija cest se je v preteklosti pogosto spreminjala. Tako so bile pomembnej\xc5\xa1e ceste v Sloveniji po vojni imenovane ceste I. reda, od leta 1971 dalje, so se imenovale magistralne ceste, od leta 1997 dalje pa velja pojem glavna cesta.\n_START_SECTION_\nSistematika\n_START_PARAGRAPH_\nGlavne ceste delimo na glavne ceste I. reda in glavne ceste II reda. Z glavnimi cestami upravlja in jih vzdr\xc5\xbeuje Direkcija Republike Slovenije za ceste (DRSC), ki deluje kot organ v sestavi Ministrstva za infrastrukturo in prostor (MiZP). Glavne ceste so ozna\xc4\x8dene s tablico na razdalji vakih 500 m.\n_START_SECTION_\nLastnosti\n_START_PARAGRAPH_\nGlavna cesta je namenjena vsem vrstam cestnega prometa, ima dvo- ali ve\xc4\x8dpasovno vozi\xc5\xa1\xc4\x8de z nivojskimi ali po potrebi izvennivojskimi kri\xc5\xbeanji z ostalimi prometnicami in izvennivojska kri\xc5\xbeanja z \xc5\xbeelezni\xc5\xa1ko progo. Na glavnih cestah v Sloveniji velja splo\xc5\xa1na omejitev hitrosti 90 km/h. V odvisnosti od terena so predvidene tudi druge projektne hitrosti in sicer za ravninski in gri\xc4\x8devnat teren 90 km/h, za hribovit 70 km/h in gorski teren 60 km/h. Od tega so odvisni vsi ostali tehni\xc4\x8dni elementi glavne ceste kadar se na\xc4\x8drtujejo rekonstrukcije. Za razli\xc4\x8dne projektne hitrosti in funkcije ceste v prostoru je odvisna tudi \xc5\xa1irina voznega pasu in zna\xc5\xa1a od 2,75 m do 3,50 m. Sestavni del cesti\xc5\xa1\xc4\x8da je tudi robni pas (\xc5\xa1irine 0,25 m do 0,50 m), bankina (\xc5\xa1irina 1,0 m do 1,5 m) ter elementi odvodnjavanja (koritnice, jarki, mulde)._NEWLINE_Z namenom prepre\xc4\x8ditve \xc5\xa1kodljivih vplivov posegov v prostor ob dr\xc5\xbeavni cesti, na dr\xc5\xbeavno cesto in prometa na njej je ob cestah varovalni pas, v katerem je raba prostora omejena. Ta zna\xc5\xa1a za glavne ceste 25 m. DRSC izdaja soglasja za posege v varovalni pas ceste za naslednje vode gospodarske javne infrastrukture (GJI): kanalizacija, vodovod, elektrovod, plinovod, toplovod in telekomunikacijski vod kot tudi transportne naprave (\xc5\xbei\xc4\x8dnice, trakovi). Priklju\xc4\x8dki ob\xc4\x8dinskih in nekategoriziranih cest ter individualni priklju\xc4\x8dki morajo biti na glavnih cestah urejeni oziroma zgrajeni v skladu s soglasjem, ki ga izda DRSC. Kri\xc5\xbei\xc5\xa1\xc4\x8da morajo biti urejena s pasovi za zavijanje, semaforji ali zgrajena kot kro\xc5\xbei\xc5\xa1\xc4\x8da. Na glavnih cestah morajo biti avtobusna postajali\xc5\xa1\xc4\x8da izven vozi\xc5\xa1\xc4\x8da.'